tartuNLP/wikipedia-smugri-20251201 huggingface dataset:
Tauno Kokko

Tauno Kullervo Kokko (20. kesäkuuta 1899 Oulujoki – 1. marraskuuta 1983 Oulu) oli suomalainen kanslianeuvos ja vakuutusjohtaja, joka toimi myös Yleisradion ohjelmapäällikkönä ja kuoronjohtajana. 
Henkilöhistoria.
Tauno Kokon vanhemmat olivat opettaja, kirjailija Juhana Kokko ja Onnia Durchman ja puoliso vuodesta 1932 rautatievirkailija Aira Kyllikki Kilpua. Kokko tuli ylioppilaaksi 1918 ja toimi Pohjois-Suomen Keskinäisen Vakuutusyhtiön toimitusjohtajana lähes neljäkymmentä vuotta, 1928–1966. Oulun kaupunginvaltuuston jäsen hän oli kahteen otteeseen, 1946–1950 ja 1952–1953. Yleisradion ohjelmapäällikkönä Oulussa Kokko työskenteli kolmekymmentä vuotta, 1933–1963. Kokolla oli useita luottamustehtäviä ja hän oli sekakuoro Oulun Laulun johtaja 1929–1950 ja mieskuoro Pohjan Laulun johtaja 1945–1961. Pohjois-Pohjanmaan maakuntaliiton sihteerinä 1931–1945 ja myöhemmin hallituksen ja työvaliokunnan jäsenenä toiminut Kokko toimitti liiton vuosikertomukset I–VIII. Kokko kirjoitti "Kalevaan" pakinoita nimimerkeillä "Nuusku-Frekke" ja "Cocco". Kanslianeuvoksen arvonimen hän sai 1959.
Joulupalmut

Joulupalmut ("Adonidia") on palmukasvien (Arecaceae) heimoon kuuluva kasvisuku. Siihen kuuluu kaksi lajia, joita tavataan Borneolla ja Filippiineillä. Yleisempi laji joulupalmu ("Adonidia merrillii") esiintyy alkuperäisenä Borneolla ja Filippiineillä, harvinaisempi laji "Adonidia dransfieldii" vain yhdellä alueella Malesian Sabahissa. Joulupalmulajit ovat kummatkin noin 6 metriä pitkiä. Ne ovat melko samankaltaisia.
Elokuvakasvatus

Elokuvakasvatus on oppimisen ja opettamisen ala, joka keskittyy elokuvaan. Elokuvakasvatus on osa taidekasvatusta ja mediakasvatusta. 
Ensimmäinen askel elokuvakasvatukseen otetaan yhdessä katsomalla ja keskustelemalla, mistä voidaan edetä elokuvanlukutaitoon. Elokuva on mahdollista nähdä eräänlaisena tekstinä, kielenä, jolla on oma kielioppinsa ja jota voidaan oppia ”lukemaan ja kirjoittamaan”.  Elokuvakasvatus on elokuvan katsomista yhdessä lapsen kanssa ja tämän kokemuksen jakamista. Elokuvakasvatus kannustaa omaan ajatteluun, ja elokuvakasvattajan tehtävä on auttaa lasta elokuvan herättämien mielikuvien jäsentämisessä. Elokuvan avulla oppiminen on parhaimmillaan kokemuksellista ja mieleenpainuvaa.
Elokuvia voidaan katsoa ja pohtia tavalla, joka johdattaa meidät tekemään niitä itse. Elokuvakasvatusta ei ole mielekästä jakaa yhtäältä vain elokuvan katsomiseen, analysointiin ja kriittisen ajattelun kehittämmiseen ja toisaalta pelkästään käytännön luovaan työskentelyyn. Luomisprosessiin voidaan keskittyä sekä elokuvan katsomistapoja että elokuvan tekemistä opetettaessa. Elokuvien tekeminen opettaa tekijöilleen elokuvan kielioppia paremmin kuin mikään muu elokuvakasvatuksen osa-alue.
Taidemuotona elokuva on kiistatta yksi viime vuosisadan tärkeimmistä, mutta kouluopetuksessa sen pedagoginen potentiaali on useimmiten jäänyt hyödyntämättä – ikävän usein elokuvan rooli onkin ollut toimia viihteenä, muun koulutyön rinnalla.
Elokuvakasvatus Suomessa.
Elokuvakasvatusta annetaan Suomessa kouluissa, harrastuskerhoissa, lastenkulttuurin parissa ja taiteen perusopetuksessa. Elokuvakasvatusta ja siihen oppimateriaaleja tuottavat yksittäiset opettajat ja kasvattajat, elokuvajärjestöt, elokuvayhdistykset, elokuvakeskukset ja elokuvafestivaalit. Suomessa toimii elokuvakasvatuksen verkosto, joka koordinoi elokuvakasvatusta valtakunnallisesti.
Liikkuvaan kuvaan keskittynyt Mediametka ry tarjoaa valtakunnallisesti mediakasvatusta ja -opetusta.
Hehkuseppä

Hehkuseppä ("Pogonornis bidentatus") on tikkalintujen lahkoon kuuluva lintulaji. Sen kuvasi tieteelle ensimmäisen kerran George Shaw vuonna 1798.
Levinneisyys ja elinympäristö.
Hehkuseppää tavataan Afrikassa. Se viihtyy rantametsissä ja saattaa joskus majoittua myös puutarhoihin.
Prem Singh Tamang

Prem Singh Tamang (s. 5. helmikuuta 1968), joka tunnetaan myös nimellä P. S. Golay, on intialainen poliitikko ja Sikkimin pääministeri vuodesta 2019.
Tamang äänestettiin vuonna 1994 lainsäätäjäksi Sikkimin osavaltioparlamenttiin Sikkim Democratic Front -puolueen jäsenenä. Vuosina 1994–1999 hän toimi Sikkimin osavaltiohallituksessa ministerinä, kolmessa eri tehtävässä. Vuonna 2013 hän ajautui välirikkoon puolueensa puheenjohtaja Pawan Kumar Chamlingin kanssa, minkä seurauksena hän erosi ja perusti Sikkim Krantikari Morchan.
Uuden puolueen puheenjohtajana Tamangin ensimmäiset vaalit olivat vuoden 2014 osavaltiovaalit, joissa Sikkim Krantikari Morcha sai 10 paikkaa 32:sta ja 42 prosenttia äänistä. Vuonna 2017 Tamangia syytettiin korruptiosta, hänen 1990-luvulla olleen ministerikautensa talousepäselvyyksistä, ja hänet pidätettiin vuodeksi. Vapautumisen jälkeen Tamangin tueksi järjestettiin valtava mielenilmaus. Vuonna 2019 Sikkim Krantikari Morcha voitti Sikkimin osavaltiovaalit saaden 17 paikkaa 32:sta, jonka seurauksena Tamangista tuli osavaltion pääministeri. Pääministerinä hän on väittänyt, että korruptiosyytteet olivat osa mustamaalauskampanjaa, joka alkoi vuonna 2013 uuden puolueen perustamisen myötä. Hän perusteli syyttömyyttään sillä, että Chamling ei olisi antanut hänen asettua ehdolle tapauksen jälkeen, jos korruptioväitteet olisivat pitäneet paikkansa. 
India Today -lehden haastattelussa Tamang syytti edeltäjiään tuhlailusta, jonka vuoksi Sikkim oli velkaantunut. Hän ilmoitti samassa yhteydessä huutokauppaavansa 40 edellisen hallinnon aikana hankittua ajoneuvoa sekä muuttavansa osavaltion pääministerin kartanon museoksi. Hänen mukaansa hallinto puhdistuu automaattisesti korruptiosta, jos pääministeri ei ole korruptoitunut. Naisten suojelemiseksi seksuaalisen väkivallan uhkalta hän on tarjonnut Gangtokissa naisille ilmaiset kotiinkuljetukset öisin.
Intianjokihaili

Intianjokihaili ("Dayella malabarica") tai intiansilli on jokihailien (Ehiravidae) heimoon kuuluva kalalaji. Se on sukunsa Dayella ainoa tunnettu laji. Intiansilliä tavataan Lounais-Intiassa. Se voi kasvaa 6 senttimetrin mittaiseksi. Intianjokihaili elää joissa, suistoissa ja rannikkovesissä.
Ananasmehu

Ananasmehu on ananaksesta valmistettavaa mehua.
100g ananasmehua sisältää energiaa 60 kcal, proteiineja 0,51g, hiilihydraatteja 15,6g ja kuitua 1,3g. Se sisältää sokereita 14,3g, kalsiumia 16mg, magnesiumia 15mg, kaliumia 124mg ja C-vitamiinia 9,4mg. 
Ananasmehu sopii drinkkeihin esimerkiksi kookoksen kanssa.
Taiturimarjukka

Taiturimarjukka ("Euphonia laniirostris") on peippojen (Fringillidae) heimoon kuuluva lintulaji. Alcide d'Orbigny ja Frédéric de Lafresnaye kuvasivat lajin tieteelle vuonna 1837 Yuracaresista, Boliviasta.
Ulkonäkö ja koko.
Lajin pituus on noin 10 senttimetriä ja paino 13–16,5 grammaa. 
Elinympäristö ja levinneisyys.
Lajia tavataan korkeintaan 2,200 metrin korkeudessa. Taiturimarjukkaa tavataan alueella Panamasta Boliviaan. Lajin populaatio on vähenemään päin.
Ravinto ja elintavat.
Taiturimarjukan ruokavalio koostuu pääosin pienistä hedelmistä ja marjoista. Niiden on havaittu lisääntyvän tavallisesti maalis-syyskuussa Panaman alueella.
Asokabarbi

Asokabarbi ("Systomus asoka") on särkien heimoon kuuluva makean veden kalalaji. Sen kuvasivat tieteelle Maurice Kottelat ja Rohan Pethiyagoda vuonna 1989.
Asokabarbi kasvaa yleensä noin 10 senttimetrin mittaiseksi ja voi kasvaa korkeintaan 17 senttimetrin mittaiseksi. Lajia tavataan endeemisenä eli kotoperäisenä Sri Lankasta. Kansainvälinen luonnonsuojeluliitto IUCN on luokitellut asokabarbin äärimmäisen uhanalaiseksi lajiksi.
Lars Porsenna

Lars Porsenna oli Clusiumin kaupungin etruskikuningas. Perimätiedon mukaan Porsenna piiritti Roomaa vuonna 507 eaa. palauttaakseen Tarquiniukset valtaan. Roomalaisten urhoollisen vastarinnan vuoksi hän kuitenkin luopui piirityksestä ja sen sijaan liittoutui heidän kanssaan taistellakseen Ariciaa ja Cumaea vastaan. Toisen käsityksen mukaan Porsenna käytti Roomaa tukikohtanaan latinalaisia vastaan ja oli osaltaan lakkauttamassa Rooman kuningasvaltaa. Sen mukaan Porsenna olisi lyönyt roomalaiset ja karkottanut Rooman etruskisyntyisen kuninkaan Tarquinius Superbuksen. Hän joutui kuitenkin vetäytymään kaupungista, jolloin Rooma jäi ilman kuningasta. Roomalaiset päättivätkin olla valitsematta uutta kuningasta. Sen sijaan he korvasivat kuninkuuden kahdella vuosittain valittavalla virkamiehellä, joita kutsuttiin konsuleiksi.
Kaikki peliin

Kaikki peliin on Matin ja Tepon vuonna 1994 julkaistu studioalbumi. Albumi on myynyt kultalevyn oikeuttavan määrän.
Tarhatatar

Tarhatatar eli hörtsätatar ("Reynoutria" × "bohemica") on japanintattaren ("Reynoutria japonica") ja sahalinintattaren ("Reynoutria sachalinensis") välinen risteymä. Tarhatatar on nopeakasvuinen ja monivuotinen ruoho.
Se kuuluu Suomen kansalliseen vieraslajiluetteloon, jossa se on lueteltu kansallisesti haitalliseksi vieraslajiksi. Tarhatatar on toistaiseksi Suomessa harvinainen. Sitä on havaittu enimmäkseen Etelä-Suomessa. Sen hävittäminen on vaikeaa, sillä tarhatatar lähtee uuteen kasvuun pienestäkin juurakon palasesta.
Ľudovít Rajter

Ľudovít Rajter (30. heinäkuuta 1906 Pezinok – 6. heinäkuuta 2000 Bratislava) oli slovakialainen säveltäjä ja kapellimestari. Hän aloitti musiikkiopintonsa kotimaassaan ja jatkoi niitä vuosina 1924–1929 Wienissä Hochschule für Musik und darstellende Kunstissa. Siellä häntä opettivat sävellyksessä Franz Schmidt ja Joseph Marx, orkesterinjohdossa Clemens Krauss ja Alexander Wunderer sekä sellonsoitossa Friedrich Buxbaum. Vuosina 1930–1932 hän sai opetusta Ernő Dohnányilta Budapestin Franz Liszt -musiikkiakatemiassa. Vuonna 1936 hän sai kunniatohtorin arvon New York College of Musicista, ja vuonna 1941 hänestä tuli Franz Liszt -musiikkiakatemian professori. Rajter opetti vuosina 1949–1974 orkesterinjohtoa ja kamarimusiikkia Bratislavan esittävien taiteiden akatemiassa.
Rajter oli vuonna 1943 mukana perustamassa Unkarin radion sinfoniaorkesteria ja toimi Tšekkoslovakian radion sinfoniaorkesterin pääkapellimestarina Bratislavassa vuosina 1946–1949, sitten uudemman kerran 1968–1977. Hän oli yksi Slovakian filharmonisen orkesterin perustajista ja toimi sen ensimmäisenä kapellimestarina vuosina 1949–1976. Vuonna 1966 Rajter johti orkesterinjohdon mestarikursseja Salzburgin Mozarteumin kesäakatemiassa ja vuonna 1994 Orvietossa.
Rajter oli vuosina 1968–1969 Baselin radion sinfoniaorkesterin pysyvä vieraileva kapellimestari ja sai vuonna 1991 nimityksen Savarian sinfoniaorkesterin elinikäiseksi kunniakapellimestariksi Szombathelyssa. Vuonna 1999 hänet nimitettiin Slovakian filharmonisen orkesterin kunniapääkapellimestariksi ja vuonna 2000 Unkarin taideakatemian kunniajäseneksi.
Säveltäjänä Rajterin tyylin juuret ovat wieniläisessä ja budapestilaisessa sävellyskoulukunnassa (Schmidt, Dohnányi, Béla Bartók, Alexander Albrecht). Kirjassaan "100 slovenských skladateľov" ("100 slovakialaista säveltäjää", 1998) Alžbeta Rajterová esittää kuvauksen, jonka mukaan Rajterin tyylille on ominaista omaperäisyys perinteisten sääntöjen puitteissa, laaja näkökulma muodossa ja harmoniassa, keskittyneisyys, rationaalisten ja emotionaalisten elementtien tasapaino sekä humoristisuuden ja lyyrisyyden tuntu. Keskittyneimmäksi ja puhtaimmaksi hän kuvaa Rajterin sävelkieltä tämän myöhemmän uran kamarimusiikkiteoksissa.
Korkeapiisku

Korkeapiisku ("Solidago altissima") on asterikasvien (Asteraceae) heimoon kuuluva monivuotinen kasvi. Se kasvaa luonnonvaraisena Pohjois-Amerikassa. Suomessa korkeapiisku on haitallinen vieraslaji ja sitä on havaittu pääasiassa Etelä-Suomessa. Sen korkeus on tavallisesti yli puolitoista, joskus jopa kaksi metriä.
Rusellae

Rusellae, nykyinen Roselle, oli etruskien kaupunkivaltio Pohjois-Etruriassa. Rusellaessa oli asutusta jo Villanova-kulttuurin aikoina. Se oli etruskien kaupunkiliiton jäsen, mutta joutui vuonna 294 eaa roomalaisten alaisuuteen. Vuonna 89 eaa kaupungista tuli municipium ja Augustuksen aikana colonia. Kaupungin 500-luvulta eaa. peräisin oleva, kolme kilometriä pitkä kaupunginmuuri on säilynyt sekä joitain asuinrakennuksia. Keisariajalta on säilynyt amfiteatteri.
Nô Pintcha

Nô Pintcha (”Eteenpäin”) on Guinea-Bissaun pääkaupungissa Bissaussa ilmestyvä portugalinkielinen julkisen palvelun sanomalehti.
Valtion tiedotuslaitoksen julkaiseman "Nô Pintchan" ensimmäinen numero ilmestyi 27. maaliskuuta 1975. Se oli kolme kertaa viikossa ilmestyvä kahdeksansivuinen tabloidi. Lehden levikki oli aluksi 3 500 ja vuotta myöhemmin 5 000 kappaletta. Toimittajat olivat etupäässä nuoria opiskelijoita, joilla ei ollut aikaisempaa journalistikokemusta. He saivat koulutuksensa työn ohessa Portugalin hallituksen lähettämien tai siellä opiskelleiden toimittajien opastamina. Vanhasta ja kuluneesta painokalustosta huolimatta lehdellä oli riittävät toimintaedellytykset ja se levisi myös maaseudulle. Maata hallineen PAIGC:n puoluekokouksen aikana marraskuussa 1977 testattiin päivittäistä ilmestymistä. 1980-luvun alussa lehti kasvoi kymmensivuiseksi ja se julkaisi ajoittain kulttuuri- ja urheiluliitteitä.
Lehden sisältö keskittyi maan ainoan puolueen ja hallituksen toimiin, paikallisuutisiin, valtiovierailuihin ja ideologiseen aineistoon. Kansainväliset uutiset käsittelivät lähinnä Afrikan maiden tapahtumia. Lehdessä julkaistiin myös mielipidekirjoituksia ja se pyrki vähitellen vapautumaan puolueideologian ahtaista kehyksistä. "Nô Pintchan" lisäksi maassa ilmestyi PAIGC:n kansallisneuvoston, nuorisojärjestön, pioneerien ja armeijan lehtiä.
Lehden toimitukselliset ja tekniset edellytykset heikkenivät 1980-luvun kuluessa. Levikki laski 2 000 kappaleeseen vuonna 1986. Vuonna 1988 ilmestyi vain 21 ja seuraavana vuonna 15 numeroa. Samalla lakkasi säännöllinen uutisointi maaseudun tapahtumista.
Nykyään "Nô Pintcha" on maan muiden sanomalehtien tapaan pienikokoinen viikkolehti, jonka levikki on noin 500 kappaletta. Sen ongelmia ovat riittämätön rahoitus, johdon ja henkilökunnan vaihtuvuus sekä yksityisten lehtien kilpailu. Toimintakulut saadaan valtiolta ja ilmoituksista. Lehti painetaan kansallisessa painotalossa ja se leviää vain pääkaupunkiin.
Guinea-Bissaun muita sanomalehtiä ovat yksityiset "Expresso Bissau", "Gazeta de Notícias", "Bantabá de Nobas", "Última Hora" ja "O Democrata".
Kausalan junaturma 1942

Kausalan junaturma tapahtui 21. joulukuuta 1942 kello 19 jälkeen Iitin kunnan Kausalan lähellä, kun veturi törmäsi ylämäkeen pysähtyneen tavarajunan perään. Tavarajunan viimeisessä vaunussa kuljetettiin venäläisiä sotavankeja, joista onnettomuudessa kuoli muutama. Lisäksi turmassa kuoli vankeja vartioinut suomalainen alikersantti ja useita ihmisiä loukkaantui.
Eräs länteen matkalla ollut lisätavarajuna oli sivuuttanut Kausalan rautatieaseman, mutta pysähtynyt läheiseen ylämäkeen. Tavarajunan jäljessä tuli yksittäinen veturi, joka törmäsi junan viimeiseen vaunuun. Tavarajunasta vaurioitui lievästi kolme vaunua, mutta henkilövahingot olivat suuret. Muutama ihminen kuoli, yksi sotavanki loukkaantui ja yksi vartiomies loukkaantui pahoin ja kaksi vartiomiestä sekä junan konduktööri loukkaantuivat lievemmin.
Myös rata vaurioitui törmäyksessä, sillä samalla kohdalla Uudestakylästä lähteneen tavarajunan kolme vaunua suistui kiskoilta. Paikalle lähetettiin nopeasti apujuna rataa aukaisemaan.
Loukkaantuneet kuljetettiin Lahden sairaalaan ja poliisiviranomaiset alkoivat tutkia onnettomuutta.
Apujuna

Apujuna oli junaonnettomuudesta johtuviin avustus-, raivaus- ja korjaustöihin tarvittavaa kalustoa sisältävä juna. Siihen kuului esimerkiksi yksi tai kaksi korjausvaunua, sairasvaunu, matkustajavaunuja sekä tarvittaessa nosturi.
Apujuna 1928.
Suomessa oli vuonna 1928 eri paikkakunnille sijoitettuja korjausvaunuja, joita lähetettiin onnettomuuspaikoille. Ne olivat kaikki erilaisia ja puutteellisesti varusteltuja. Korjausvaunujen lisäksi oli suuremmilla liikennepaikoilla saniteettivaunuja eli ambulanssivaunuja, mutta ne olivat varusteiltaan kovin puutteellisia.
Rautatiehallitus asetti komitean tutkimaan, mihin toimiin olisi ryhdyttävä avun saamiseksi rautatieonnettomuuspaikoille. Komitean mietinnön oli tarkoitus valmistua syksyyn 1928 mennessä ja siihen sisältyisi ehdotus ensiapujunan sisustuksesta. Koska samaa asiaa oli näihin aikoihin pohdittu myös Ruotsissa, teki komitea sinne tutustumismatkan huhtikuussa 1928.
Ruotsissa oli päädytty järjestelyyn, jossa tietyillä rautatieasemilla oli aina valmiina apuvaunuja, jotka voitiin viipymättä lähettää onnettomuuspaikalle. Näin voitiin pikaisesti ja tehokkaasti auttaa loukkaantuneita, korjata pois särkynyt materiaali ja saattaa rata liikennöitävään kuntoon. Apujunaa varten tuli asemilla olla sopivaa miehistöä ja lisäksi junissa ja asemilla samariitti- eli ensiapukoulutuksen saaneita miehiä.
Apujunaan kuului Ruotsissa ambulanssivaunu, kalustovaunu ja miehistövaunu. Onnettomuuspaikoille, joissa ei ollut loukkaantuneita ihmisiä, lähetettiin vain kaksi viimeksi mainittua vaunua. Tukholmassa suomalaisen komitean jäsenet saivat tutustua apujunaan, jonka vaunut oli muokattu vanhoista liikenteestä poistetuista matkustajavaunuista. Ambulanssivaunun isommassa osastossa oli kahdeksan paarivuodetta ja pienempi osasto toimi sidontahuoneena, jonka valaistus oli järjestetty tekemällä vaunuun kattoikkunat. Vaunussa oli myös höyrylämmitys ja kaasuvalaistuslaitteet.
Ruotsalaiseen kalustovaunuun kuului radan kunnostustarpeita, vaunujen nostolaitteita, omalla moottorilla toimiva sähkövalaistuslaite, kaasuvalaistuslaitteet, öljylyhtyjä, kynttilälyhtyjä, tulensammutuslaitteita, raudanleikkauskojeita, puhelimia ja varaosia.
Apujuna 1947.
Vuonna 1947 Tampereen rautatieasemalle sijoitetun apujunan koehälytyksessä apujuna lähti kohti oletettua onnettomuuspaikkaa 33 minuutin kuluttua hälytyksestä. Apujunaan kuului veturi, kalustovaunu ja sairasvaunu sekä junan henkilöstöön apujunan päällikkö, veturimiehistö, lääkäri, sairaanhoitaja ja erikoisvaunujen miehistöt eli yhteensä 20 henkilöä.
Koehälytyksen aikoihin Suomen ainoa täydellinen apujuna oli Kouvolassa. Tampereen apujunan kaltaisia yhdistelmiä oli Joensuussa, Pasilassa, Pieksämäellä, Seinäjoella ja Turussa. Kalustovaunuja oli monella muullakin rautatieasemalla ja Pasilan konepajalla valmistettiin parhaillaan uusia sairasvaunuja tehostamaan junaonnettomuuksissa loukkaantuneiden hoitoa.
Muhvi

Muhvi on erityisesti LVI-tekniikassa kahden putken välinen liitoskappale. Klassinen muhvi on valmistettu messingistä, mutta yhä useammin uudiskiinteistöissä suositaan muovimuhveja. On myös olemassa supistusmuhveja, joilla voidaan vaivatta liittää yhteen kaksi erikokoista putkea. Muhveissa on yleensä kierteet joko sisä- tai ulkopuolella sekä tiiviste liitospintojen välissä. Liitosten välissä tulee käyttää rasvaa voimakkaan kiristymisen varmistamiseksi.
Valurautaisissa viemäriputkissa alettiin käyttää muhviliitoksia 1800-luvun lopulta lähtien.
Edvin Luotonen

Edvin Leonard Luotonen (28. syyskuuta 1886 Uusikaupunki – 3. toukokuuta 1974 Uusikaupunki) oli suomalainen lyseon lehtori ja kunnallispoliitikko.
Luotosen vanhemmat olivat leipurimestari Frans Viktor Luotonen ja Kristiina Vilhelmiina Nylander. Hän pääsi ylioppilaaksi 1909 ja valmistui filosofian kandidaatiksi 1913 ja filosofian maisteriksi 1914. 
Luotonen oli Uudenkaupungin yhteislyseossa historian ja suomenkielen opettajana 1918–1930 ja suomenkielen vanhempana lehtorina vuodesta 1931 alkaen. Hän oli Uudenkaupungin kaupunginvaltuuston jäsenenä 1921–1923 ja uudelleen vuodesta 1931 alkaen sekä toimi valtuuston puheenjohtajana vuodesta 1933 alkaen. Hän sai kaupunkineuvoksen arvonimen vuonna 1967.
Edvin Luotonen oli naimisissa vuodesta 1921 Elli Helmi Evelina Palmrosin kanssa.
Pedersören seurakunta

Pedersören seurakunta () on Suomen evankelis-luterilaisen kirkon seurakunta Pohjanmaalla, Pedersören kunnassa. Seurakunta kuuluu Porvoon hiippakunnassa Pedersören rovastikuntaan ja on osa Pietarsaarenseudun seurakuntayhtymää. Kirkkoherrana toimii viransijaisena Tomas Portin. Vuonna 2021 seurakunnassa oli 8 889 jäsentä.
Historiaa.
1200-luvun puolivälissä perustettu Pedersöre on Pohjanmaan vanhimpia seurakuntia. Pedersörestä on erotettu omiksi seurakunnikseen Kokkolan emäseurakunta vuonna 1467, Kruunupyy ja Uusikaarlepyy 1607, Lappajärvi 1786, Luoto 1864, Ähtävä 1865, Purmo 1867 ja Pietarsaari 1904.
Vuonna 1977 Ähtävän ja Purmon kunnat yhdistyivät Pedersören kanssa, jolloin alueelle perustettiin Pietarsaarenseudun seurakuntayhtymä, johon myös Pietarsaaren seurakunnat liittyivät. Vuoden 2020 alussa Purmon, Ähtävän ja Pedersören seurakunnat yhdistyivät uudeksi Pedersören seurakunnaksi.
Herätysliikkeet.
Pedersören seurakunta kuuluu, Kokkolaa ja Pietarsaarta ympäröivän maaseudun tavoin, ruotsinkielisen rauhansanalais-lestadiolaisen liikkeen voimakkaaseen kannatusalueeseen.
Papisto.
Seuraavat henkilöt ovat toimineet Pedersören seurakunnan kirkkoherroina:
Purmon seurakunta

Purmon seurakunta () oli Suomen evankelis-luterilaisen kirkon seurakunta Pohjanmaalla, Pedersören kunnassa. Seurakunta kuului Porvoon hiippakunnassa Pedersören rovastikuntaan ja oli osa Pietarsaarenseudun seurakuntayhtymää. Kirkkoherrana toimi Tomas Portin. Vuonna 2018 seurakunnassa oli 1 107 jäsentä. Vuoden 2019 lopussa Ähtävän, Pedersören ja Purmon seurakunnat lakkautettiin ja niiden tilalle vuoden 2020 alusta alkaen perustettiin uusi ruotsinkielisen Pedersören seurakunta.
Papisto.
Seuraavat henkilöt ovat toimineet Purmon seurakunnan kirkkoherroina:
Ähtävän seurakunta

Ähtävän seurakunta () oli Suomen evankelis-luterilaisen kirkon seurakunta Pohjanmaalla, Pedersören kunnassa. Seurakunta kuului Porvoon hiippakunnassa Pedersören rovastikuntaan ja oli osa Pietarsaarenseudun seurakuntayhtymää. Kirkkoherrana toimi Kaj Granlund. Vuonna 2018 seurakunnassa oli 2 882 jäsentä. Vuoden 2019 lopussa Ähtävän, Pedersören ja Purmon seurakunnat yhdistettiin ja niiden tilalle perustettiin vuoden 2020 alusta alkaen uusi ruotsinkielisen Pedersören seurakunta.
Papisto.
Muun muassa seuraavat henkilöt ovat toimineet Ähtävän seurakunnan kirkkoherroina:
Täpläkatkerokala

Täpläkatkerokala ("Rhodeus ocellatus") tai kyrmykatkerokala on itäaasialainen katkerokalojen heimon (Acheilognathinae) särkikalalaji.
Täpläkatkerokala on pieni kala, tavallisesti noin viisisenttinen ja korkeintaan 9,2 senttimetriä pitkä. Se on makean veden kala, joka elää matalissa rauhallisissa mutapohjaisissa vesissä kuten lammissa, joissa ja kanavissa. Muiden katkerokalojen tapaan se on riippuvainen simpukoista, joiden sisään naaraat kutevat ja joiden kiduksissa alkiot kehittyvät.
Täpläkatkerokala on ilmeisesti alkuisin Taiwanista, josta sitä on jo 1800-luvulla siirretty Kiinaan ja josta se on edlleen levinnyt Koreaan ja Japaniin. Sittemmin sitä on siirretty myös mm. Turkmenistaniin ja Uzbekistaniin.
Korfunkilli

Korfunkilli ("Valencia letourneuxi") on äärimmäisen uhanalainen euroopankillien (Valenciidae) heimoon kuuluva kalalaji, jota pidetään akvaariossa. Sitä tavataan Albaniassa ja Kreikassa. Korfunkilli voi kasvaa jopa kahdeksan senttimetrin mittaiseksi ja elää jopa kolmen vuoden ikäiseksi.
Tauno Pulkki

Tauno Einari Pulkki (4. huhtikuuta 1929 Vuoksela – 17. tammikuuta 1985 Helsinki) oli suomalainen juristi, joka toimi Savonlinnan ja Kotkan kaupunginjohtajana.
Henkilöhistoria.
Tauno Pulkin vanhemmat olivat seppä, maanviljelijä Toivo Pulkki ja emäntä Selma Majuri ja puoliso vuodesta 1953 Anneli Lemmitty Itkonen. Pulkki tuli ylioppilaaksi 1949 ja valmistui lainopin kandidaatiksi 1949 ja lakitieteen lisensiaatiksi 1961. Juristiksi valmistuttuaan hän työskenteli ensin lyhyen aikaa Helsingissä ja sitten Hämeenlinnan kaupungin palveluksessa 1954–1957. Lahden kaupungin lakimiehenä Pulkki toimi 1957–1970, Savonlinnan kaupunginjohtajana 1970–1972 ja Kotkan kaupunginjohtajana 1972–1979. Taiteita harrastaneella Pulkilla oli useita luottamustoimia paitsi kunnalliselämän, myös muun muassa musiikin piirissä.
Heartbreak Century

Heartbreak Century on suomalaisen Sunrise Avenue -yhtyeen albumi, joka julkaistiin 6. lokakuuta 2017.
Gigi Edgley

Gigi Edgley (s. 16. marraskuuta 1977 Perth, Australia) on australialainen näyttelijä ja muusikko.
Edgley on näytellyt Chianan roolia televisiosarjassa "Farscape". Edgley on näytellyt muun muassa elokuvissa "Diminuendo" (2018) ja "Newcastle" (2008). Hän on myös julkaissut levyt "Ftang!" ja "Blue Sky Thoughts".
Yukuhashi

Yukuhashi () on Japanin kaupunki Kyūshūn saarella Fukuokan prefektuurissa. Se sijaitsee prefektuurin itäosassa Tyynenmeren Suōnmeren rannikolla Kita-Kyūshūn suurkaupungin eteläpuolella. Kaupunki on rakentunut kolmen joen, Nagaon, Harain ja Iman, muodostamalle alluviaalitasangolle. Yukuhashissa on 73 257 asukasta (heinäkuussa 2019) ja sen pinta-ala on 70,05 neliökilometriä.
Yukuhashin ydinalueen muodostaa Edo-kaudella Nakatsu-kaidō-tien varren postiasemaksi ("shukuba") kehittynyt kaupunginosa. Nykyinen kaupunki perustettiin vuonna 1954, kun Yukuhashin maaseutukaupunkiin liitettiin kahdeksan muuta ympäristön kuntaa. Sittemmin se on kasvanut Kita-Kyūshūn satelliittikaupunkina. Kaupungin nähtävyyksiin kuuluu Goshogatanin linnanraunio.
Yukuhashia palvelevat JR Kyūshūn Nippō-päälinja ja Heisei-Chikuhō-rautateiden Tagawa-linja.
Ultraviolet (Poets of the Fallin albumi)

Ultraviolet on suomalaisen Poets of the Fall -yhtyeen albumi, joka julkaistiin 5. lokakuuta 2018. Yhtye soitti kaksi levynjulkaisukeikkaa, 18. lokakuuta Helsingissä Kulttuuritalolla, sekä 
19. lokakuuta Tampereella Tampere-talossa
Tiranan rautatieasema

Tiranan rautatieasema oli rautatieasema Albanian pääkaupunki Tiranan keskustassa. Vuonna 1949 avattu asema oli Durrës–Tirana-radan läntinen pääteasema.
Tiranan asema suljettiin 1. syyskuuta 2013 ja purettiin uuden bulevardin tieltä. Tiranaa lähimmäksi rautatieasemaksi jäi tuolloin Vorën rautatieasema 15 kilometrin päässä kaupungista. Puretun aseman tilalle avattiin toukokuussa 2015 Kasharin rautatieasema, joka sekin tosin on kymmenen kilometrin päässä keskustasta. Suunnitelmissa on rakentaa Tiranaan uusi rautatieasema Laprakën alueelle.
Sini Sanaslahti

Sini Sanaslahti (s. 14. lokakuuta 1995 Jämsä) on suomalainen kolmiloikkaaja ja pituushyppääjä, joka edustaa Kaipolan Virettä. Hänen valmentajansa on Juho Sanaslahti.
Kalevan kisoissa Sanaslahti sai pronssia pituushypyssä vuonna 2020. Vuoden 2019 sisäratojen Suomen-mestaruuskilpailuissa Sanaslahti sai hopeaa pituushypyssä ja vuoden 2022 SM-hallikilpailuissa hän sai pronssia sekä pituushypyssä että kolmiloikassa.
Henkilökohtaiset ennätykset.
Sisäradat.
Lähde
Hannes Tiira

Hannes Tiira (29. kesäkuuta 1955 Helsinki – 20. elokuuta 2019 Pori) oli suomalainen Porissa asunut näkövammainen teologian maisteri, pastori ja tietokirjailija. Hän kuului körttiläiseen herätysliikkeeseen, ja kannatti naispappeutta sekä tasa-arvoista avioliittoa.
Tiira sokeutui täysin parikymppisenä. Tiira opiskeli teologiaa Helsingin yliopistossa ja hänet vihittiin papiksi 1978. Tiira toimi pappina Varkaudessa, Laitilassa sekä viimeksi Keski-Porin seurakunnassa kappalaisena. Vuodesta 1994 alkaen Tiira toimi pääasiassa tietokirjailijana ja hän kirjoitti historiaa, luontoa ja maantiedettä käsitelleitä kirjoja. Tiira oli myös lintubongari ja hän pystyi tunnistamaan äänen perusteella suuren osan Suomessa pesivistä linnuista. Vuonna 2006 Tiiran yöllisistä linturetkistä tehtiin elokuva "Taikayö".
Sosialidemokraatteja edustanut Tiira oli Porin kaupunginvaltuuston jäsenenä 1996–2004 ja Suomen Sokeat ry:n puheenjohtajana 2008–2010. Hän toimi myös Porin seudun ympäristöseuran puheenjohtajana useampaan otteeseen sekä Suomen luonnonsuojeluliiton Satakunnan piirin puheenjohtajana.
Tetragramma donaldtrumpi

Tetragramma donaldtrumpi on Diplopodiidae-heimoon kuuluva merisiilifossiili. Sen kuvasi ja nimesi William R. Thompson, Jr. vuonna 2016 silloisen presidenttiehdokkaan Donald Trumpin kunniaksi. Thompson löysi viisi "T. donaldtrumpi"-fossiilia Glen Rosen geologisesta muodostumasta. Tunnettujen löytöjen perusteella laji oli noin 2,5 senttimetrin mittainen.
XSPORT

XSPORT on ukrainalainen televisiokanava. Kanava perustettiin 16. tammikuuta 2012 ja sillä näytetään urheilua. Sen omistaa Borys Kolesnikov. XSPORT lopetettiin vuonna 2015 mutta se jatkoi taas toimintaansa 2016.
Nea Lento

Nea Eriika Lento (s. 7. maaliskuuta 2002 Tampere) on suomalainen pituushyppääjä, joka edustaa Tampereen Pyrintöä. Vuodesta 2025 lähtien hän on kilpaillut myös moniottelussa. Hänen valmentajanaan toimii Tomi Lento.
Lento on saavuttanut nuorten SM-kisoista useita eri ikäluokkien mitaleita sekä pituushypystä että kolmiloikasta. Lahden Kalevan kisoista 2023 hän saavutti pituushypyn pronssia. Yleisurheilun sisäratojen Suomen-mestaruuskilpailuissa Lento on saanut kultaa viisiottelussa vuonna 2025 sekä pronssia pituushypyssä vuosina 2019 ja 2024.
Lento teki vuonna 2019 pituushypyn sisäratojen N17-sarjan suomenennätyksen 624 cm. Aiempi ennätys 621 cm oli Johanna Halkoahon nimissä.
Vuonna 2019 Lento voitti Nuorten European Youth Olympic Festival (EYOF) -kilpailuista Azerbaidžanin Bakussa pituushypyn pronssia sekä kolmiloikan viidennen sijan. Hän edusti Suomea alle 20-vuotiaiden EM-kilpailuissa Tallinnassa vuonna 2021 sijoittuen pituushypyssä yhdeksänneksi. Aikuisten maaottelussa hän on ollut parhaimmillaan pituushypyssä neljäs ensimmäisessä Suomi–Ruotsi-maaottelussaan 2023.
Lennon aikaisempia valmentajia ovat Roosa Lahtinen, Sanni Antonen sekä Kaija Appelqvist-Schmidlechner. Teemu Ylilauri valmensi kauden 2021. Ennätyksikseen hän on hypännyt pituushypyssä ulkoradoilla tuloksen 627 cm (2023) ja hallissa niin ikään tuloksen 627 cm (2024) sekä kolmiloikassa ulkoradoilla tuloksen 12,98 m (2023) ja hallissa tuloksen 13,04 m (2021). Viisiottelussa hänen ennätyksensä on 3994 pistettä (2025). Vuoden 2024 syksystä lähtien Lento on ollut 10-ottelun olympiavoittaja Erki Noolin valmennuksessa Tallinnassa yhdessä Saga Vannisen kanssa.
Neopalpa donaldtrumpi

Neopalpa donaldtrumpi on jäytäjäkoiden (Gelechiidae) heimoon kuuluva perhoslaji, jonka kanadalainen tieteilijä Vazrick Nazari kuvasi tieteelle vuonna 2017. Nazari nimesi lajin Donald Trumpin kunniaksi. Aiemmin "N. donaldtrumpi" luettiin samaksi lajiksi kuin "Neopalpa neonata". Sen siipiväli on 7–12 millimetriä.
Vuoden 1907 paniikki

Vuoden 1907 paniikki oli noin kuusi viikkoa kestänyt pankkikriisi Yhdysvalloissa. Se alkoi lokakuussa 1907 New York Cityssa, mutta levisi pian maanlaajuiseksi. 
Pankkien epävakauden taustalla oli osin San Franciscon vuoden 1906 maanjäristys, jonka seurauksena rahaa oli virrannut New Yorkin pankeista länteen maanjäristyksen tuhojen jälleenrakentamista varten. 
16. lokakuuta 1907 keinottelijat F. Augustus Heinze and Charles W. Morse kärsivät suuria tappioita yrittäessään kaapata United Copper -kuparikaivosyhtiötä. "The Wall Street Journal" -lehden aihetta koskeva uutinen aiheutti talletuspaon Heinzeen ja Morseen yhdistetyistä pankeista. Näistä merkittävin oli Knickerbocker Trust, joka oli tuolloin New Yorkin kolmanneksi suurin pankki. Knickerbocker-suurpankin epävakaus aiheutti pelkoa koko pankkisektorin romahduksesta, ja talletuspako levisi ympäri maata kaikkiin pankkeihin. 
Talletuspaosta kärsineet pankit olivat haluttomia lainaamaan rahaa, ja pörssimeklareille myönnettävien lainojen korot nousivat jyrkästi. Koska välittäjät eivät saaneet lainaa edullisesti kaupankäyntiä varten, pörssikurssit romahtivat. Pittsburghin pörssissä kaupankäynti keskeytettiin kokonaan kolmeksi kuukaudeksi.
Tilanteen vakauttamiseksi mahtipankkiiri J. P. Morgan vakuutti Wall Streetin muut merkittävimmät pankkiirit lainaamaan henkilökohtaisia varojaan pankeille. Morganin toimien ansiosta New Yorkin pörssi pysyi auki koko kriisin ajan. New Yorkin kaupunki oli lokakuun lopussa vaarassa ajautua maksukyvyttömyyteen, mutta Morgan ja muut pankkiirit pelastivat kaupungin ostamalla sen obligaatioita. 
Kriisin seurauksena ihmiset kokivat, että Yhdysvaltoihin tarvittaisiin keskuspankki, joka pystyisi kasvattamaan rahavarantoa kriisitilanteissa. Federal Reserve System -keskuspankki perustettiin vuonna 1913.
Blackout States

Blackout States on Michael Monroen albumi, joka julkaistiin 9. lokakuuta 2015.
Petăr Merkov

Petăr Hristov Merkov (s. 3. marraskuuta 1976 Plovdiv) on bulgarialainen meloja ja olympiamitalisti. Merkov saavutti kaksi hopeaa Sydneyssä 2000 kajakkiyksikön 500 metrin 1 000 metrin kilpailussa. Hän osallistui myös samoissa olympialaisissa nelikkokilpailuun, jolloin Bulgarian joukkue jäi sijaille 5. Neljä vuotta aikaisemmin Atlantassa 1996 hän osallistui 500 metrin yksikkökilpailuun sekä nelikkokilpailuun. Yksikkökilpailussa hän oli välierissä ja joukkuekilpailussa 8. Ateenassa 2004 hän oli kajakkiyksikön 500 metrin kilpailussa välierissä ja nelikossa neljäs. Merkovilla on kaksi hopeaa ratamelonnan maailmanmestaruuskilpailuista vuosilta 1999 ja 2002. Kumpikin hopea on tullut yksikkömelonnan 500 metrin kilpailussa. Sevillassa 2002 hän oli osa Bulgarian nelikkoa, joka saavutti pronssia 1 000 metrin kilpailussa.
Imari

Imari () on Japanin kaupunki Kyūshūn saarella Sagan prefektuurissa. Se sijaitsee prefektuurin länsiosassa Tyynenmeren Imarinlahden rannalla. Lännessä se rajautuu Nagasakin prefektuuriin. Imarissa on 54 710 asukasta (elokuussa 2019) ja sen pinta-ala on 255,25 neliökilometriä.
Imarinlahti tarjoaa kaupungille hyvän luonnonsataman. Edo-kaudella se kukoisti Imari-keramiikan vientisatamana ja myöhemmin Meiji-kaudelta aina 1960-luvulle saakka hiilikaivoskaupunkina. Myöhemmin Imarinlahden rannalle on kehittynyt muun muassa laivanrakennus-, elektroniikka- ja puuteollisuutta. Kaupunkioikeudet Imari sai vuonna 1954, kun silloiseen Imarin maaseutukaupunkiin liitettiin kahdeksan ympäristön kuntaa. Perinteisistä käsityötuotteista erityisen tunnettua Japanissa on Nabeshima-keramiikka. Imari tunnetaan myös "kamabokostaan".
Imaria palvelevat JR Kyūshūn Chikuhi-linja ja Matsuura-rautatien Nishi-Kyūshū-linja, jotka kohtaavat Imarin rautatieasemalla.
Luettelo Länsi-Uudenmaan pelastuslaitoksen paloasemista

Länsi-Uudenmaan alueella on 12 vakinaista paloasemaa, joissa päivittäisistä onnettomuuksista ja tulipaloista huolehtii jatkuvassa valmiudessa yli 90 henkilöä. Lisäksi pelastuslaitoksella on sopimukset pelastustoiminnan hoitamisesta 48 sopimuspalokunnan kanssa. Sopimuspalokuntia ovat muun muassa VPK:t, teollisuuspalokunnat ja sotilaspalokunnat.
Vakituiset paloasemat.
&lt;br clear=all&gt;
Joto Jotov

Joto Vasilev Jotov (, s. 22. toukokuuta 1969 Pernik) on bulgarialainen painonnostaja ja olympiamitalisti. Jotov on kaksinkertainen olympiamitalisti. Ensimmäisen olympiahopean Jotov saavutti Barcelonassa 1992 67,5 kg sarjassa. Toisen hopean Jotov saavutti neljä vuotta myöhemmin Atlantassa 1996 76 kg sarjassa.
Kaavin kirjasto

Kaavin kirjasto on Kaavin kirkonkylässä, Kirkonkylän koulun naapurina sijaitseva yleinen kirjasto. Vaikka Kaavi on edelleen itsenäinen kunta, se toimii nykyisin Kuopion kaupunginkirjaston lähikirjastona.
Kirjastopalveluja tarjotaan myös verkkokirjaston ja usean kunnan yhteisen kirjastoauton välityksellä.
War Is Over

War is Over on Von Hertzen Brothersin albumi, joka julkaistiin 3. marraskuuta 2017.
Bessans

Bessans on kunta itäisessä Ranskassa Savoien departementissa Auvergne-Rhône-Alpesin alueella. Se sijaitsee Arc-joen varrella, noin 66 kilometriä Saint-Jean-de-Mauriennen kaupungista itään Italian rajalla.
Kunnan erikoisuus on Bessansin paholaista ("Diable de Bessans") kuvaavat patsaat. Patsaiden historia juontaa vuoteen 1857, jolloin paikallinen pappi ja kanttori vihoittelivat toisilleen. Kanttori veisti paholaista ja pappia kuvaavan patsaan. Kiista vähitellen unohtui, ja patsas jäi lojumaan nurkkaan. Eräänä päivänä paikalle tullut turisti näki patsaan ja osti sen. Tästä alkoi Bessansin paholaisen kaupallinen alku. Myös kunnan keskustassa on yksi patsas.
Bessans on yksi suurimmista pohjoismaisten hiihtolajien suorituspaikoista Ranskassa. Alue sijaitsee 1 750 metriä meren pinnan yläpuolella, ja siellä on 133 km murtomaahiihtoreittejä sekä ampumahiihtostadion. Se on osa laajempaa Haute Maurienne Vanoisen kuntayhtymän hiihtoaluetta. Bessansissa hiihdetään vuosittain hiihtomaraton, Marathon de Bessans, joka kuuluu Euroloppet kiertueeseen.
Nikolai Buhalov

Nikolai Petkov Buhalov (, s. 20. maaliskuuta 1967 Karlovo) on bulgarialainen meloja, olympiavoittaja ja maailmanmestari. Buhalov saavutti Barcelonan olympialaisissa 1992 kaksi kultaa kanadalaisyksikön 500 metrin ja 1 000 metrin kilpailuissa. Ensimmäisen kerran Buhalov osallistui olympialaisiin Soulissa 1988, jolloin hän oli 1 000 metrin kilpailun kolmas. Atlantassa 1996 ja Sydneyssä 2000 hän osallistui sekä 500 metrin ja 1 000 metrin kilpailuihin ilman mitaleja. Buhalov saavutti useita maailmanmestaruuksia ja muita MM-mitaleja. Hän hallitsi vuosien 1990 ja 1995 välillä kanadalaisyksikön 500 metrin kilpailun maailmanmestaruuskilpailuja saavuttaen tuolloin kolme kultamitalia, yhden hopean ja yhden pronssin. Vuosina 1994 ja 1995 Buhalov voitti 200 metrin maailmanmestaruuden. 1 000 metrin yksilökilpailuista hänellä on kaksi hopeaa vuosilta 1991 ja 1994. Buhalov on osallistunut myös useasti Bulgarian joukkueessa maailmanmestaruuskilpailuissa nelikkokilpailuun. Näistä hänellä on kolme pronssia vuosilta 1989, 1990 ja 1991.
Daniel Petrov

Daniel Božilov Petrov (, s. 8. syyskuuta 1971 Varna) on bulgarialainen nyrkkeilijä, olympiavoittaja ja maailmanmestari. Petrov osallistui ensimmäisen kerran olympialaisiin Barcelonassa 1992, jolloin hän oli toinen 48 kg sarjassa. Olympiakultaa hän saavutti Atlantassa 1996 48 kg sarjassa. Petrov saavutti maailmanmestaruuden Berliinissä 1995. Hänellä on myös MM-hopeaa vuodelta 1993 sekä MM-pronssia vuosilta 1991 ja 1997. Euroopan-mestaruuden Petrov voitti 1993 ja 1996. EM-pronssia hänellä on vuodelta 1991.
Anna Böhm

Anna Elisa Böhm (s. 1992) on helsinkiläinen näyttelijä. Hänet tunnetaan muun muassa Ylen Sekasin-sarjan Lumikkina. Böhm on valmistunut teatteritaiteen maisteriksi 2021 Tampereen Yliopiston teatterityön koulutusohjelmasta eli Nätyltä. Hän kirjoitti ylioppilaaksi Kallion lukiosta vuonna 2011. Böhm näytteli Ilonaa Helsingin Kaupunginteatterissa Punaorvot-näytelmässä vuonna 2020. Böhm näytteli vuonna 2019 Kansallisteatterissa Otteita-näytelmässä ja kesällä 2019 Marian-neitoa Turun kesäteatterin Robin Hoodissa.
JerAx

Jesse ”JerAx” Vainikka (s. 7. toukokuuta 1992) on suomalainen Dota 2 -videopelin ammattilainen. Vainikka on tienannut noin 5,7 miljoonaa euroa ja voittanut kaksi maailmanmestaruutta. 
Vainikka aloitti Dota 2:n pelaamisen kilpailullisesti vuonna 2013. Hänen ensimmäinen ammattilaisseuransa oli ruotsalainen QPAD Red Pandas vuonna 2013. Sen jälkeen hän pelasi muun muassa Team Liquidissa ennen kuin liittyi eurooppalaiseen Team OG:hen vuonna 2016.
Vainikan suurimpiin saavutuksiin kuuluvat maailman suurimman elektronisen urheilun turnauksen, Dota 2 -pelin maailmanmestaruusturnaus The Internationalin voittaminen kahdesti, vuosina 2018 ja 2019. Vainikan edustama Team OG oli ensimmäinen joukkue, joka on voittanut turnauksen kahtena vuonna peräkkäin. Tammikuussa 2020 Vainikka kertoi lopettavansa peliuransa. Vainikka palasi vuonna 2021 Dota 2 -ammattilaisten pariin liittymällä Evil Geniusin riveihin. Evil Genius suoriutui heikosti ESL One Stockholm Major turnauksessa, jonka jälkeen JerAx poistui joukkueesta. Hän ilmaisi twitterin välityksellä halunsa jatkaa support tai valmentajan roolissa.
Queige

Queige on kunta itäisessä Ranskassa Savoien departementissa Auvergne-Rhône-Alpesin alueella. Se sijaitsee noin 9 kilometriä Albertvillen kaupungista koilliseen.
Kylän vieressä on 1100-luvulta peräisin olevan linnan "Château de Cornillonin" rauniot. Sen rakennutti Cornillonin suku valvoakseen kulkua Beaufortainin laaksoon. Kunnan nähtävyyksiä on barokkityylinen Pyhän Agathen kirkko. Se on rakennettu vuonna 1674, mutta siinä oleva kellotorni on paikalla olleen keskiaikaisen linnan puolustustorni.
Pallomehiparta

Pallomehiparta ("Jovibarba globifera") on maksaruohokasvien (Crassulaceae) heimoon kuuluvan mehipartojen suvun monivuotinen ruoho. Sen ulkonäkö muistuttaa mehitähtiä ja on niille läheistä sukua.
Kuvaus.
Varsi ja lehdet.
Pallomehiparta kasvattaa puolipallomaisen lehtiruusukkeen, jonka halkaisija on noin 2,5–4 senttimetriä. Sen lehtien mehevissä lehtilavoissa on karvoitusta. Muodoltaan lehdet ovat vastapuikeita, suippokärkisiä ja kärjistä usein punertavia. Lehtilaidat ovat ehyitä.
Kukat ja hedelmät.
Pallomehiparran kukinnon kukintoranka on 10–20 senttimetriä korkea, ja se on vastapuikeiden lehtien peittämä. Kukka on noin yhden senttimetrin levyinen ja väriltään vaalea. Kukan teriö on säteittäinen ja kellomainen. Terälehtien pituus on 15–20 millimetriä ja niiden reunoissa on karvoitusta. Heteiden määrä on 12. Emit ovat erilehtisiä ja niitä on kuusi. Hedelmässä on monisiemenisiä tuppiloita kuusi yhdessä. Pallomehiparta kuolee kukkimisen jälkeen.
Kasvupaikat ja levinneisyys.
Pallomehiparta kasvaa kalloilla ja kivikoissa paahteisilla ja kuivilla kasvupaikoilla. Se leviää kasvullisesti rönsyjen avulla. Se on hidaskasvuinen ja kukkii harvoin. Sen pallomaiset lehtiruusukkeet irtoavat helposti ja juurtuvat uudestaan toisaalla.
Pallomehipartaa tavataan Suomessa paikoitellen viljelykarkulaisena ja -jäänteenä sekä villiintyneenä.
Rewind, Replay, Rebound

Rewind, Replay, Rebound on tanskalaisen Volbeatin vuonna 2019 julkaisema seitsemäs studioalbumi.
Uskonto Nepalissa

Nepal on uskonnollisesti monimuotoinen valtio, jossa enemmistö väestöstä on hinduja. Maan kuningasta palvottiin pitkään hindujumala Vishnun ruumiillistumana, kunnes maasta tuli 2000-luvun ensi vuosikymmenen lopulla tasavalta, jossa lainsäädäntö takaa uskonnonvapauden. Sitä ennen Nepal oli maailman ainoa valtio, jossa hindulaisuus oli virallinen valtionuskonto. Nepalin vuonna 2015 hyväksyttyyn perustuslakiin kirjattiin, ettei maalla ole valtionuskontoa.
Vuoden 2011 väestönlaskennan mukaan 81,3 prosenttia Nepalin väestöstä oli hindulaisia, 9 % buddhalaisia, 4,4 % muslimeita, 3 % kiratisteja (paikallisen kansan etninen uskonto), 1,4 % kristittyjä ja 0,9 % muita uskontoja tai uskonnottomia.
Nepalin eri kansoilla on myös itsenäisiä uskonnollisia piirteitä. Esimerkiksi buddhalaiset newarit valitsevat kulttuurinsa mukaisesti kumarin eli nuoren tytön, jota he kunnioittavat jumalattarena, kunnes tämä vuotaa verta. Kun kumari haavoittuu tai hänellä alkaa kuukautiset, tulee kumariksi valita uusi tyttö.
Buddhalaisuus.
Buddha Siddhartha Gautama syntyi Lumbinissa, joka sijaitsee nykyisen Nepalin alueella. Alueelta on löytynyt maailman vanhin buddhalainen temppeli, joka on ajoitettu 500-luvulle ennen ajanlaskun alkua. Lumbini on tärkeimpiä Buddhan elämään liittyviä paikkoja ja merkittävä pyhiinvaelluspaikka.
Vuonna 2007 Nepalin pohjoisosasta löytyi lähes pystysuorasta kalliosta luolasto. Sieltä löytyi runsaasti Buddhan elämää esittäviä kuvia, jotka ovat peräisin jopa 1300-luvulta, sekä musteella, hopealla ja kullalla maalattuja tiibetinkielisiä käsikirjoituksia ja esikristillisen aikakauden keramiikan sirpaleita.
Politiikka ja lainsäädäntö.
Vuonna 2015 hyväksytyn perustuslakinsa mukaan Nepalissa ei ole valtionuskontoa, mutta valtio pyrkii suojelemaan "muinaisista ajoista saakka harjoitettua uskontoa" ja käännyttäminen on kiellettyä. Perustuslaki myös tekee hindujen pyhästä eläimestä lehmästä maan kansalliseläimen. Perustuslaki on saanut kritiikkiä osakseen useilta ryhmiltä. Hindunationalistit ovat arvostelleet sitä, että hindulaisuus ei enää ole valtionuskonto. Kristityt uskovat käännyttämisen kieltävän lakipykälän olevan suunnattu heitä vastaan.
Nepal on pyrkinyt kieltämään vanhoja haitallisia uskonnollisia tapoja, kuten chhaupadi-nimellä tunnetun hindulaisen tavan eristää nainen kuukautisten ajaksi karjasuojaan. Tapa on johtanut useisiin kuolemiin, jotka ovat johtuneet käärmeenpuremista tai savunhengittämisestä. Tapa on ollut kielletty vuodesta 2005, mutta kiellon rikkomisesta alettiin rangaista vasta vuonna 2017. Toinen vastaava tapa on Gadhimai-jumalattarelle toimitetut veriuhrit, jotka lopetettiin vuonna 2015 eläinsuojeluaktivistien painostuksen vuoksi.
Nepalin hindunationalistien menestys politiikassa on ollut vähäistä. Nepalin merkittävimmällä hindunationalistisella puolueella Rastriya Prajatantra Partyllä on vain yksi paikka parlamentissa vuonna 2019.
Meritxell Batet

Meritxell Batet i Lamaña (s. 19. maaliskuuta 1973 Barcelona) on Katalonian sosialistien puolueen poliitikko ja Espanjan edustajainhuoneen puheenjohtaja. Virka on maan kolmanneksi korkein kuninkaan ja pääministerin jälkeen.
Batet opiskeli oikeustiedettä. Hän on Pompeu Fabra -yliopiston valtiosääntöoikeuden professori.
Joelinton

Joelinton Cassio Apolinário de Lira, pelaajanimeltään Joelinton (s. 14. elokuuta 1996 Aliança) on brasilialainen jalkapalloilija, pelipaikaltaan hyökkääjä tai hyökkäävä keskikenttäpelaaja. Hän edustaa Englannin Valioliigassa pelaavaa Newcastle Unitedia.
Joelinton pelasi kotimaassaan Sport Recifen joukkueessa kesään 2015 saakka. Tuolloin hän siirtyi Saksaan Hoffenheimin joukkueeseen, johon hän kuului heinäkuuhun 2019 saakka. Välillä hän pelasi kaksi kautta lainalla Itävallassa Rapid Wienin joukkueessa. Hän pelasi Saksan Bundesliigassa 29 ottelua ja teki niissä seitsemän maalia, ja Itävallan Bundesliigassa tilastoihin kertyi 60 ottelua ja 15 maalia. Heinäkuussa 2019 hän siirtyi Englantiin Newcastle Unitedin joukkueeseen lähes 40 miljoonan punnan siirtosummalla, mikä oli Newcastlen seuraennätys. Hän teki Valioliigassa ensimmäisen maalinsa kolmannessa ottelussaan elokuussa 2019 Tottenham Hotspuria vastaan ja toisen maalinsa kesäkuussa 2020 Sheffield Unitedia vastaan. Hän pelasi kaudella 2019–2020 joukkueensa kaikki 38 valioliigaottelua ja niistä avauskokoonpanossa 32. Kaudella 2020–2021 hän pelasi 31 ja seuraavalla kaudella 35 liigaottelua, ja teki kummallakin kaudella neljä maalia. Kaudella 2022–2023 hän pelasi 32 valioliigaottelua ja teki kuusi maalia. Seuraavalla kaudella hän kärsi loukkaantumisista ja pelasi 20 valioliigaottelua, joista 15 avauskokoonpanossa. Hän teki kaksi maalia. Mestarien liigassa hän teki yhden maalin pelaamissaan neljässä ottelussa. Kaudella 2024–2025 hän pelasi Valioliigassa 29 ottelua, kaikki avauskokoonpanossa, ja teki neljä maalia. Newcastlen voittamassa Englannin liigacupissa hän pelai kuusi ottelua. Loppuottelussa Liverpoolia vastaan hän pelasi täyden ajan.
Joelinton on pelannut Brasilian alle 17-vuotiaiden maajoukkueessa neljä ottelua ja tehnyt niissä kaksi maalia. Ensimmäisen ottelunsa Brasilian jalkapallomaajoukkueessa hän pelasi Guineaa vastaan kesäkuussa 2023. Hän teki ottelussa myös ensimmäisen maajoukkuemaalinsa. Hän on pelannut 23. kesäkuuta 2025 mennessä seitsemän maaottelua, joista kolme avauskokoonpanossa.
Sean Longstaff

Sean David Longstaff (s. 30. lokakuuta 1997 North Shields) on englantilainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Leeds Unitedia.
Seurajoukkueura.
Longstaff pelasi Newcastle Unitedin nuorisojoukkueissa. Pääsarjauransa hän aloitti lainasopimuksella Kilmarnockissa, jossa hän pelasi Skotlannin Valioliigaa 16 ottelua ja teki niissä kolme maalia kevätkaudella 2017. Kauden 2017–2018 hän oli lainalla Englannin ykkösliigassa pelaavan Blackpoolin joukkueessa, jossa hän pelasi 42 liigaottelua ja teki niissä kahdeksan maalia. Kaudella 2018–2019 hän pelasi Englannin Valioliigassa yhdeksän ottelua ja teki maalin helmikuussa kotiottelussa Burnleyä vastaan. Kaudella 2019–2020 hän pelasi Valioliigassa 23 ottelua ja teki maalin heinäkuussa vierasottelussa Bournemouthia vastaan. Seuraavalla kaudella hän pelasi 22 valioliigaottelua. Kaudella 2021–2022 hän pelasi 24 valioliigaottelua ja teki maalin syyskuussa vierasottelussa Watfordia vastaan. Kaudella 2022–2023 hän pelasi 33 valioliigaottelua ja onnistui maalinteossa lokakuussa Fulhamia vastaan. Kaudella 2023–2024 hän pelasi Valioliigassa 35 ottelua ja teki kuusi maalia: syyskuussa Sheffield Unitedia ja lokakuussa Crystal Palacea vastaan, helmikuussa kaksi maalia Lutonia vastaan sekä toukokuussa maali Burnleyä ja Brightonia vastaan. Mestarien liigassa hän pelasi viisi ottelua ja onnistui maalinteossa lokakuussa Paris Saint-Germainia vastaan. Kaudella 2024–2025 hän pelasi 25 valioliigaottelua, joista avauskokoonpanossa kahdeksan peliä. Newcastlen voittamassa liigacupissa hän pelasi viidessä ottelussa, mutta istui loppuottelun vaihtopenkillä.
Heinäkuussa 2025 Longstaff siirtyi Leeds Unitediin 12 miljoonan punnan siirtosummalla. Hän allekirjoitti seuran kanssa nelivuotisen sopimuksen.
Muuta.
Sean Longstaffin pikkuveli Matthew Longstaff on myös pelannut Newcastle Unitedissa. Veljesten isä David Longstaff oli jääkiekkoilija, joka pelasi kotimaansa lisäksi myös NLB:n Sierressä ja Elitserienin Djurgårdenissa. Hän pelasi yli 100 ottelua Britannian jääkiekkomaajoukkueessa.